Asfaltaduris, aprovât un maxi plan di 1,8 milions di euros
La aministrazion comunâl e conferme i invistiments grues su la viabilitât
Lis oparis di ricualificazion des sedis stradâls a rivuardaran 30 viis citadinis e a chês si zontarà une altre desene di intervents specifics su ancjetantis stradis
Publicât: 15|04|2010
Di: Udinè e-magazine del Comune di Udine
Cu la aprovazion dal progjet preliminâr, la Zonte e à inviât un plan imponent di asfaltaduris di 1 milion e 800.000 euros cun intervents su 30 stradis citadinis. Il progjet, za anunziât in ocasion de presentazion dal plan des oparis, al sarà realizât in maniere progressive dilunc dal 2010 e al rivuardarà chestis viis: Cividina, Quarto, San Paolo, Forni di Sotto, Mantica, Cosattini, Pecile, Zanon, Marinoni, Bariglaria, Liguria, Bologna, Cividale, Pola, Valcellina, Riccardo di Giusto, del Bon, Bezzecca, Cormor Alto, Martignacco, Milano, Bergamo, Sesto in Sylvis, dei Carlini, Baldasseria Media, Lumignacco, Catania, Cussignacco. In cheste liste di oparis e jentre ancje la risistemazion des pistis ciclabilis di viâl Trieste e vie Renati.
“O organizarìn i lavôrs cirint di ridusi al minim i problemis ae circolazion – al sclarìs l’assessôr pe Mobilitât Enrico Pizza –, ancje aprofitant dal periodi estîf. Al è palês però che la puartade dal invistiment e interessarà dute la citât par tancj mês. Dal rest la sistemazion des stradis citadinis e je une prioritât par cheste aministrazion e lu dimostre cuntun invistiment cence precedents inte storie de citât”. Aes viis che a jentrin tal maxi plan, si zontin altris 10 stradis li che si fasaran intervents specifics di ricualificazion: vie Longarone, vie dei Tre Galli, vie Cormor Basso, vie Savona, vie Saluzzo, vie Lombardia, vie Giussani e il prin toc di vie San Rocco. Cun di plui, in vie Basiliano, in vie della Madonnetta e in vie San Ulderico a son previodudis oparis di miorament de viabilitât cu la sistemazion di tocs di marcjepît e dal asfalt. Dilunc dal 2010 ancje in altris stradis a saran fat intervents di manutenzion.
“Aes risorsis dal maxi plan – al sotlinee Pizza – si zonte ancje un milion di euros par intervents di risistemazion e di costruzion di gnûfs marcjepîts: i lavôrs a scomençaran in curt e a finiran intai mês che a vegnin”. La liste des stradis li che a saran fats i intervents e je stade concuardade in maniere preventive cui dîs delegâts di cuartîr, che a àn cjapât sù lis esigjencis e i parês dai citadins e a àn viert un confront in assessorât e cui uficis de Viabilitât su la valutazion tecniche dal stât di necessitât e di fatibilitât. “Il plan al racuei propit lis istancis e lis domandis dai citadins, a dimostrazion de atenzion de aministrazion intai confronts sedi dal centri sedi des perifariis – al evidenzie Pizza –. Par chest o volarès ancje ringraciâ ducj i conseîrs delegâts pe ativitât di scolte e di coordenament fate sul teritori. Intun moment di crisi economiche tant che chel che o sin daûr a vivi, chest program di intervents al à ancje un valôr di poie al rilanç economic dal teritori”.
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn